Hvat kostar tilboðið? Øll okkara tilboð eru ókeypis. Hvat kann man fáa hjálp fyri? Vit halda til í Kongagøtu 8, sum er mitt í býnum í Tórshavn. Her hava vit bólkar, einstaklingssamrøður og familjusamrøður. Harumframt hava vit eitt høli á Heiðavegi 23 í Saltangará, og eitt høli á Valarbrekku 2 í Tvøroyri. Kann man hava onkran við? Fyrstu ferð, tú kemur til samrøðu hjá okkum ber væl til at hava onkran við, sum tú ert trygg/-ur við. Hetta kann t. d. vera ein vinur, systkin, foreldur ella onkur annar. Onkuntíð eru systkin tó í sama bólki, um tey eru nøkulunda javngomul, og vilja vera í sama bólki. Avvarðandi, so sum foreldur, eru tó vælkomin at bíða inni í húsinum, ímeðan bólkur er. Hvat ger man fyrstu ferð, man kemur? Til fyrstu samrøðuna greiða vit frá okkara tilboðum, tosa um tína/tykkara støðu, og saman finna fram til, hvat tilboð passar best til tín/tykkum. Her seta vit eisini orð á, hvussu rúsdrekka/rúsevnir fylla ella hava fylt heima hjá tykkum. Avleiðingarnar av at vaksa upp í einum heimi við rústrupulleikum eru ikki tabu inni hjá okkum. Tú avger sjálv/-ur, hvat og hvussu nógv tú vil deila við bólkin. Bólkarnir møtast annanhvønn týsdag og vara á leið 2 tímar. Hvat ger man til einstaklingasamrøður? Til einstakligasamrøður fært tú høvi til at tosa um støðuna hjá tær. Endamálið er, at tú fært innlit í, hvørjar avleiðingar rústrupulleikin hevur havt á teg, og hvussu tú betur kann handfara hesar avleiðingar. Einstaklingasamrøður verða tillagaðar aldrinum og tørvinum hjá luttakaranum, tvs. er tað eitt barn kunnu t. d. ymisk spøl verða brúkt. Samrøðurnar vara í hálvan til ein tíma. Hvussu ganga familjusamrøður fyri seg? Til eina familjusamrøðu verða øll í familjuni boðin inn til eina samrøðu, har øll fáa møguleikan at seta orð á, hvussu støðan er heima, og hvussu rústrupulleikin ávirkar tann einstaka í familjuni. Viðkomandi, sum vil hava hjálp, avger saman við terapeutinum, hvør skal luttaka í einari familjusamrøðu. Endamálið er at hjálpa familjuni at tosa opið og ærliga um viðurskifti, sum eru torfør at tosa um. Tað er týdningarmikið, at tú veitst, at tað ikki er tín ábyrgd at fiksa rústrupulleikan í familjuni. Ábyrgdin liggur fullkomiliga hjá tí familjulimi, sum hevur rústrupulleikan, og annars hjá øðrum vaksnum, sum eru rundanum familjuna. Tað er týdningarmikið, at tú tosar við ein vaksnan, sum tú hevur álit á, um tú upplivir familjulívið trupult, og tað er týdningarmikið, at tú biður um hjálp. Nógv børn og ung hugsa, at tað sikkurt er verri hjá øðrum, og søkja sær tí ikki hjálp. Fleiri vilja ikki taka plássið frá onkrum øðrum, sum tey halda hevur meira tørv á tí. Vit arbeiða tó út frá, at um tú upplivir støðuna trupla, so er støðan trupul. Vit arbeiða út frá teirri fatan, at rúsdrekka/rúsevni er ein trupulleiki, um nýtslan ávirkar sambond, uppgávur og funktiónir, sum hoyra til í einari familju. Hetta er t. d. tá rúsnýtslan hjá foreldrunum ger, at tey ikki megna at hava eitt gott og støðugt samband við síni børn. Um rúsnýtslan hjá mammu ella babba er trupul fyri teg, so er tað ein trupulleiki. Hava tit tagnarskyldu? Hjá Øll hava rætt til góð barnaár fylgja vit sjálvandi galdandi lóggávu um tagnarskyldu. Tagnarskylda merkir, at vit ikki fortelja øðrum nakað um teg, ella tað, tú sigur við okkum. Skal man siga alt við tykkum? Tað stendur fullkomiliga til tín, hvat tú vilt siga við okkum. Vit spyrja um støðuna hjá tær, men tú kanst til eina og hvørja tíð siga frá, at tú ikki hevur hug at svara–bæði í bólkinum og til einstaklingasamrøður. Eg veit ikki um eg tori í bólk? Tú ert ikki einsamøll/einsamallur í at hava tað á hendan hátt. Tey flestu, sum koma í bólk fyri fyrstu ferð, eru eitt sindur bangin ella nervøs. Fleiri siga, at tey eru stúrin fyri at fortelja hinum í bólkinum, hvussu tað er heima. Nógv vita ikki hvørji, ella hvussu hini í bólkinum eru, og hvussu tey fara at passa inn. At koma í bólk fyri fyrstu ferð er ein nýggj støða, og tað er púra vanligt at vera stúrin í nýggjum støðum. Tey verða glað fyri at hava eitt stað, har tey kunnu møta øðrum í sama aldri, sum skilja støðuna. Rústrupulleikar eru ofta merktir av tøgn. Í nógvum familjum verður als ikki tosað um rústrupulleikan–hann er har, men eingin sigur nakað. Tú kanst altíð koma inn til eitt prát, har vit greiða frá tilboðunum hjá okkum. Tú kanst koma einsamøll/einsamallur, ella hava onkran við tær.